Republik Pertama Korea Selatan

Politik

Rhee disokong dalam pilihan raya oleh Parti Demokratik Korea, tetapi tidak memasukkan mana-mana anggota parti itu ke kabinetnya. Sebagai tindak balas, anggota parti membentuk satu unit pembangkang bersatu Parti Nasional Demokratik, dan mula menyokong sistem kabinet yang akan menghapuskan kuasa presiden. Ini membawa kepada perkumpulan semula puak penyokong Rhee ke dalam Parti Nasional, yang kemudiannya menjadi Parti Liberal, dan kekal sebagai tapak untuk Rhee sepanjang pentadbirannya. Pilihan raya parlimen kedua negara telah diadakan pada 30 Mei 1950, dan memberikan majoriti kerusi kepada calon bebas.
Kerajaan Korea Selatan meneruskan banyak amalan kerajaan ketenteraan A.S.. Ini termasuk penindasan kejam aktiviti berhaluan kiri. Kerajaan Rhee meneruskan tindakan ketenteraan keras terhadap Pemberontakan Jeju. Ia juga menghancurkan pergolakan tentera di Suncheon dan Yeosu, yang diprovokasi oleh perintah untuk berlayar ke Jeju dan mengambil bahagian dalam tindakan keras itu.

Sebelum perang

Kerajaan ini juga menyelia beberapa pembunuhan beramai-ramai, yang paling terkenal ialah pembunuhan Liga Bodo di mana antara 100,000 dan 1,140,000 orang telah dibunuh kerana disyaki menyokong fahaman komunis.

Perang Korea

Pada 25 Jun 1950, pasukan Korea Utara menyerang Korea Selatan, lalu memulakan Perang Korea. Dipimpin oleh Amerika Syarikat, gabungan 16 anggota melakukan tindakan kolektif pertama di bawah payung Perintah PBB (UNC). Garis medan pertempuran yang berulang-alik menimbulkan banyak korban awam dan menyebabkan kemusnahan yang besar. Dengan penyertaan Republik Rakyat China bagi pihak Korea Utara pada tahun 1951, pertempuran itu menemui jalan buntu dengan kembalinya garis asal sempadan.
Rundingan gencatan senjata, yang dimulakan pada bulan Julai 1951, akhirnya berakhir pada 27 Julai 1953 di Panmunjom, sekarang di Zon Bebas Tentera (DMZ). Perjanjian Gencatan Senjata telah ditandatangani oleh tentera Korea Utara, Sukarelawan Rakyat China dan Komando Pertubuhan Bangsa-Bangsa Bersatu yang dipimpin A.S. dan disokong Korea Selatan. Perjanjian damai belum dimeterai sehingga sekarang. Berikutan gencatan senjata, kerajaan Korea Selatan kembali ke Seoul pada tarikh bersejarah 15 Ogos 1953.

Peristiwa selepas perang

Selepas gencatan senjata, Korea Selatan mengalami kekacauan politik di bawah pimpinan autokrat Syngman Rhee, yang berakhir dengan pemberontakan pelajar pada tahun 1960. Sepanjang pemerintahannya, Rhee berusaha mengambil langkah tambahan untuk mengendalikan kawalannya terhadap kerajaan. Ini bermula pada tahun 1952 (tidak lama setelah dipilih untuk penggal kedua), ketika pemerintah masih berpusat di Busan akibat perang yang sedang berlangsung. Pada bulan Mei tahun itu, Rhee menolak pindaan perlembagaan yang menjadikan jawatan presiden untuk dipilih secara langsung. Untuk melakukan ini, beliau mengisytiharkan undang-undang tentera dan memenjarakan anggota parlimen yang beliau harapkan untuk mengundi terhadapnya. Rhee kemudian dipilih dengan majoriti besar. Dia mendapat menguasai semula parlimen pada pilihan raya 1954, dan kemudiannya menolak pindaan untuk mengecualikan dirinya dari had penggal lapan tahun.
Prospek Rhee untuk pemilihan semula semasa kempen presiden 1956 pada awalnya kelihatan suram. Kekecewaan awam mengenai percubaannya untuk menyambung penggal ketiga semakin tinggi, dan calon pembangkang utama Shin Ik-hee menarik ramai orang dalam kempennya. Kematian Shin secara tiba-tiba semasa berkempen, bagaimanapun, membenarkan Rhee memenangi jawatan presiden dengan mudah. Tempat keudua bagi plihan raya itu, Cho Bong-am dari Parti Progresif, kemudian dituduh terlibat dengan pengintipan dan dihukum bunuh pada tahun 1959.
Peristiwa tahun 1960, yang dikenali sebagai Revolusi April, dicetuskan oleh penindasan ganas demonstrasi pelajar di Masan pada hari pemilihan presiden, 15 Mac. Pada mulanya protes ini telah disuraikan oleh polis tempatan, tetapi ia meletus lagi selepas mayat seorang pelajar dijumpai terapung di pelabuhan. Selepas itu, protes tanpa keganasan merebak ke Seoul dan seluruh negara, dan Rhee meletak jawatan pada 26 April.

Pendidikan

Tempoh ini menyaksikan pertumbuhan pendidikan yang pesat di semua peringkat, walaupun semasa pergolakan Perang Korea. Republik Pertama menyaksikan pelaksanaan penuh sistem pendidikan yang telah dilakarkan oleh Majlis Pendidikan Korea di bawah USAMGIK. Pendidikan ini dibentuk oleh gagasan Hongik Ingan, orang yang memberi manfaat kepada semua, dan berusaha mempersiapkan para pelajar untuk terlibat dalam masyarakat berdemokrasi. Sesetengah berpendapat bahawa pendidikan demokratik ini menyumbang kepada protes pelajar yang menjatuhkan kerajaan Rhee pada tahun 1960.
Undang-undang Pendidikan yang pertama mula berkuat kuasa pada 31 Disember 1949. Aspek yang paling penting ini adalah pengenalan pendidikan wajib sejagat di peringkat sekolah rendah. Keperluan ini menyebabkan pembinaan sekolah yang meluas; pada akhir Republik Pertama, pendaftaran sekolah rendah telah mencapai 95%. Di samping itu, sistem dwitangga yang digunakan oleh kerajaan penjajah Jepun digantikan oleh sistem satu peringkat, dengan 6 tahun pendidikan rendah, 3 tahun pendidikan menengah, 3 tahun pendidikan tinggi sekolah, dan 4 tahun pendidikan kolej.
Tempoh ini juga menyaksikan penggunaan kurikulum kebangsaan Korea Selatan yang pertama.

Ekonomi

Ekonomi zaman ini amat teruk.
Semasa 1945-1950, pihak berkuasa Amerika Syarikat dan Korea Selatan melaksanakan pembaharuan tanah yang mengekalkan institusi harta peribadi. Mereka merampas dan menyebarkan semula semua tanah yang dipegang oleh kerajaan penjajah Jepun, syarikat Jepun, dan individu penjajah Jepun. Kerajaan Korea Selatan melakukan pembaharuan di mana warga Korea Selatan dengan tanah besar diwajibkan untuk melepaskan sebahagian besar tanah mereka. Kelas baru keluarga pemilik yang bebas telah dicipta.

Hubungan antarabangsa

Rhee cuba menyelaraskan kerajaannya dengan Amerika Syarikat, dan menentang kedua-dua Korea Utara dan Jepun. Dasar Republik Pertama di Korea Utara, sebelum dan selepas Perang Korea, adalah salah satu daripada "penyatuan dengan kekerasan." Walaupun beberapa perbincangan terhadap normalisasi hubungan dengan Jepun berlaku, ia tidak banyak. Sementara itu, kerajaan mengambil sejumlah besar bantuan Amerika, dalam jumlah yang kadang-kadang berhampiran dengan jumlah saiz belanjawan negara.
Pada 18 Januari 1952, Rhee mengisytiharkan kedaulatan Korea Selatan ke perairan sekitar Semenanjung Korea, dalam konsep yang serupa dengan zon ekonomi eksklusif hari ini. Penandaan maritim itu dibuat, yang mana Rhee menamakan "Jalur Keamanan", memasukkan Liancourt Rocks sebagai wilayah Korea Selatan.